Hewke akiw ka aynsima hiyeg fetyavu ayge Jerusalém igkis kinetni Kiyavwiye Jesus gak ku ig nehmnik atere.
Igkis timapni hene,
igkis awna:
— Uyay amavig kabayntiwa.
Uyay barewha ahin gavit pitati akak ahamna.
Igkis iwe ahamna ahivak ke kariktimnabe,
igkis pes patiptakig.
Igkis kabiman akak gibetkikis.
Igkis awna:
— Kibeyne gidahan Kiyavwiye Uhokri.
Kiyavwiye Uhokri gabay gikaknek ner ukivarawiy ku pariye ayta giwavrik Kiyavwiye Uhokri.
Igme Kiyavwiye Jesus ute pahavwi kawayan “jumentu”.
Ig sarayhwe giduhyamadgat.
Mmanawa Uhokri gannasan kinetihwa hene gimin.
Inakni gannasan awna:
“Yis hiyeg siyawhyenevwi,
ka ba yi barukinama.
Sarayhnay yivegyi.
Yikivara nehmnik ig.
Ig bete giduhyamadga pahavwi kawayan “jumentu”.
Avim ini hawkri gikannuhnivwi ka pukuha ku inakni iwit kinetiwha gimin ignewa Kiyavwiye Jesus.
Heneme ku aysaw ig wagehe inurikut ku kiney ig kiyathaka,
avim ini usuh kiye inakni iwit amadga Uhokri gannasan.
Ayge usuh pukuha ku usuh keh gikak Kiyavwiye Jesus avigkutavrik ku samah Uhokri gannasan.
Neras hiyeg ku pariye ayge ku kiney Kiyavwiye Jesus kannikase Lazaru ariw gimiremni ig humakgi arikutak gimew,
igkis kinetihwe amin ini gidahan Kiyavwiye Jesus.
Ka aynsima hiyeg timapni hene ku samah ig kehe ini annut,
igkis hawata atere patiptakig.
Neras farizewkis hiyapni hene,
igkis kinetihwa pawtak.
Igkis awna:
— Ka ba yis hiyap ku samah igkis hiyeg ka ihpa wownwiy?
Madikte hiyeg atere gimkat adahan igkis kamaxwevyes givitit.